Nyadi teladan, terus ngemegahka ati
KITAI Iban endang semampai ditemu sereta dikelala dunya ari pemanah tusun jaku. Sida madah pengelandik aki ini kitai kelia ngaga, nusun sereta ngena leka jaku sigi lumur satu. Nya meh kebuah bala kitai Iban sigi selalu dipuji orang serata dunya tegal pengaya main asal, kelebih agi pengelandik orang tuai ke dulu ngena sereta ngaga leka jaku ke setimbal dalam main asal benyawa tauka dalam jaku bungah, jaku bebuti, jaku tundi kena ngeramika agi pengawa begawai enggau pengawa rama sereta pengerami baka melah pinang sereta pengerami bukai ba rumah panjai. Bala sida bansa ribai ari tasik besai ledung linang ke bisi nguji nibar perati semua ngangkat jari nabi pemereti baka kitai bansa nusun sereta ngena jaku setimbal tampun puji. Sida madah bansa Iban chukup pandai ngena jaku, ba jalai jaku, ngaga jaku, ngemanahka leka jaku, landik milih sereta ngeripih leka jaku sereta mega ngembuan mayuh bengkah main ke ngena tusun jaku setimbal munyi, baka ke dikena dalam poems enggau prose dalam jaku English. Bisi mega nyemaka pengelandik kitai enggau William Shakespeare, George Bernard Shaw, TS Elliot enggau mayuh bala penulis sereta orang penempa ‘poems’ enggau mayuh utai bukai. BELA SAMA MUJI Penulis kala betemu enggau penulis tebilang ari Australia Professor Derek Freeman ti nulis mayuh bup pasal kitai Iban lalu bebakih rapat enggau Prof Clifford Sather, seiku pengelicha di Universiti Sains Malaysia, Pulau Pinang enggau di Universiti Malaysia Sarawak (UNIMAS), Kota Samarahan. Seduai endang meri puji besai ngagai kitai Iban nyengkaum ngagai Dr. Benedict Sandin ti nulis mayuh bup dalam jaku Iban enggau jaku English. Penulis mega bebakih amat enggau niang Sandin lalu bisi ngaga seitu bup dalam jaku orang putih begulai enggau iya. Ukai mina Freeman seduai Sather, tang penulis bukai baka Sutlive, Malcolm MacDonald, Ling Roth, Haddon and Start endang bela muji pemanah tusun jaku Iban. Kitai mega ngembuan mayuh main asal benyawa ke ngena tusun jaku ke setimbal sama semunyi dalam mayuh bengkah pengap, renung, timang jalung, timang kenyalang sereta timang bukai, sugi, sanggai, pantun, dungai, jawang, ramban, sabak enggau sekeda main asal bukai. Main asal bukai ke enda ngena nyawa nya baka sampi, biau, ansah, entelah enggau utai bukai. Ngambika banding dalam leka sabak, lemambang sabak chukup pandai ngelulu penurun semengat orang ke mati ari rumah panjai alai iya mati nyentukka datai di Batang Mandai, iya nya menua Sebayan tauka menua ke diwan semengat orang ke udah parai ba dunya tu. Nyadi sabak tu dikena ngintu pemati, tauka lebuh nyenggai orang ke parai. Bebanding enggau leka sabak, leka timang jalung ke dikena lemambang nimang dalam pengawa Gawai Antu deka ngelulu semengat orang ke udah parai sulai nya nikal mulaika diri ngagai menua lama. Reti nya leka dua bengkah main asal Iban nya deka betimbal tuju enggau pejalai, sama nyebut senentang menua ti sama dipansa semengat orang ke nurun mansang ke Sebayan enggau nikal pulai baru ke menua lebuh ngabas rumah lama iya maya ke diperantu ngena Gawai Antu. Lebuh seiku mensia nya parai, iya lalu disenggai. Ditu meh lemambang tauka tukang sabak nya lalu nyabak semalam-malam nya. Sabak tu ngeluluka diri nganjung semengat orang ke udah parai ngagai menua Sebayan di Batang Mandai. GENTERAN SABAK Nyau datai ba tengan genteran sabak lemambang deka nyebut: “Lesi meh aku tu bebadi laya tetumpat, pia ku jaku Aki Bujang  Sigat. Nama aku tu nyau melakang ka             gentilang remang rarat, nyau berindik di madang rumput gamat, baka kempat guntin bujang”. Sebayan pan lalu datai ba jalai rurus ke menua Batang Mandai Mati. Nyadi lebuh orang niri Gawai Antu, semengat orang ke udah parai nya dikeluluka lemambang ke nimang jalung pulai angkat ari Sebayan ngabas menua lama iya. Nya alai menua ke dipansa semengat orang nya angkat ari Batang Mandai pulai ngagai menua lama iya, nitihka kelulu lemambang timang jalung nya sebaka enggau menua ke dipansa iya mansang dulu lebuh baru parai. Siti ari menua pansa semangat ari Sebayan kelulu lemambang timang jalung munyi tu: ”Manggai di tatai alai meranyi bujang besai ke bejalai nyingkang nyurut, Manggai di tinting endur meranyi bujang kering ke nebah kesuling lagu besaut, Nya ga menua Aji ke berani tau tenung, Raja Suka Remaung, iya ke landik negung, oh ku aku di lubang mua ooo mua lubang….” Udah nya mayuh bendar menua ditengah sida sebedau datai ba tembawai, lalu udah nya datai ba pendai orang ke begawai. Pengudah nya baru bala Sebayan niki kerumah. Nyadi lebuh tu bala lemambang lalu nyebut leka timang kena mansutka indu ari bilik. Sida agi majak nimang nyentukka sida nuntungka jalung ngagai orang ke ngirup jalung dini hari malam Gawai Antu nya.  Sekeda ari tuntung jalung ba genteran nanya ensumbar nya munyi tu: “Lama kitai ke besaruk duduk bebanding. Ku lama udah ninga gela nuan unggal dedarah sawa indu tedung, ba arung jalai pemuntang. Oh sapa perinyai ambai sulu sangkung lebuh jawing agi gegayang gamal gegandung, alai tangan tunjuk ujung  nuan tau diinjau orang nyuluk ka upung nyiur nyintung tak lepung-lepung mesai tempulung lang tansang, oh ku aku tansang lang”. Udah ai jalung dituntung ka irup orang ke ngirup jalung nya baru Sebayan pulai baru ngagai menua Batang Mandai: “Lalu ketawa nerekan meh Ini Inan, Gaga pulai nandai ngabang, Ari gelenggang Batang Kedap kanan, Gaga nyaan rugan papan, Bedaanka tandan tebu tengang, Tak lalu sentai langgai meh Indai Bilai, gaga pulai ngabang, ari Batang Kedap nyulai, Nabanka salai kerungan batang”. BEGERANGI, BEBUTI Dalam seiti main benyawa kitai Iban, iya nya besugi, ba tengan genteran besugi nya bisi ga nyebut leka main bakatu: “Agi sekeda bisi begerangi bebuti betundi enggau pangan diri ke jarang betentang, bisi mega nguji pengelandik mantai tupik jaku kenang, bisi mega mantai sanggai timang pengabang, kena sida dara lanji betabi jari enggau bala lelaki kaban menimang, kena sida nembiak bekelala ari puting setak ke puting setak rumah panjang.  Kena bala sida dara Inja deka bekelala enggau bala lelaki ke negi berani angkat bujang ngichaka randa sida tau betemu dudi ila awakka enda ibuh agi ditanya peneka jadi melaki bini sulu ati idup sekunsi sampai mati lesi midang. “Deka ngambu puna, ngambu dua tu Endu. Di puchuk tapang ara ninga tak lenga-lenga mesanka baru sempun lukai. Deka manjuk imbuk, kami dua tu Endu, di puchuk tapang mikai. Deka natuk puchuk, kami dua tu Endu, tapang bekumbai. Deka nekang tapang kami dua tu Endu, tepan idang madu terebai. Deka nikung adung kami duai tu Endu, di ulu langgai sungai, deka mantil kaki emperagam lawai”. Main benyawa kitai Iban sigi amat mayuh lalu enda alah rintai aku ditu magang. Nya meh kitai tau dikumbai orang kaya ba pengawa main asal benyawa enggau litaricha.  Ari pemanah enggau pengelandik nya meh bansa kitai udah angkat nama ditemu semua sereta ngerembai ditemu bala ribai ke datai ari Ai Rupa, di menua tasik besai ledung linang. Nya meh ngumbaka kitai Iban baka sempama buah dikelala ari langgu, bansa dikelala ari jaku. Kitai bela sama ngarapka jaku Iban terus diberi kelala. Diatu jaku kitai udah diajar ngagai nembiak sekula berengkah ari taun satu ngagai Pom 5. Ba universiti ba UPSI (Universiti Pendidikan Sultan Idris) di Tanjung Malim, Perak endang lama udah bisi Pelajar Jaku Iban kena ngelatih bala pengajar nyendiaka sida ngajar jaku nya ba sekula. Tu meh seiti kelala besai ngagai jaku kitai bansa. Ngena amat ga perintah Malaysia – ukai mina muji tang meri kelala tinggi bakatu. Oleh TELESA EMPERAN 
See author's posts
